CELEX: 52015DP0084
Language: da
Date: 2015-03-25 00:00:00
Title: Europa-Parlamentets afgørelse af 25. marts 2015 om anmodning om ophævelse af Ivan Jakovčićs immunitet (2014/2169(IMM))

2.9.2016   
            
            
               DA
            
            
               Den Europæiske Unions Tidende
            
            
               C 324/16
            
         P8_TA(2015)0084
   Anmodning om ophævelse af Ivan Jakovčićs parlamentariske immunitet
   Europa-Parlamentets afgørelse af 25. marts 2015 om anmodning om ophævelse af Ivan Jakovčićs immunitet (2014/2169(IMM))
   (2016/C 324/03)
   
      Europa-Parlamentet,
   
   
               —
            
            
               der henviser til anmodning af 5. september 2014 fra advokaten for skadelidte som påtaleberettiget i forbindelse med en verserende straffesag ved byretten i Pazin (Kroatien) (Ref. No K-143/14) om ophævelse af Ivan Jakovčićs immunitet, hvorom der blev givet meddelelse på plenarmødet den 23. oktober 2014,
            
         
               —
            
            
               der henviser til skrivelser af 14. februar 2014 og af 16. januar 2015 fra Republikken Kroatiens faste repræsentant ved Den Europæiske Union, hvori det bekræftes, at skadelidte i henhold til de relevante bestemmelser i kroatisk ret som påtaleberettiget har ret til at anmode om ophævelse af immuniteten for et kroatisk medlem af Europa-Parlamentet,
            
         
               —
            
            
               der har hørt Ivan Jakovčić, jf. forretningsordenens artikel 9, stk. 5,
            
         
               —
            
            
               der henviser til artikel 8 i protokollen nr. 7 vedrørende Den Europæiske Unions privilegier og immuniteter samt artikel 6, stk. 2, i akten af 20. september 1976 om almindelige direkte valg af medlemmerne af Europa-Parlamentet,
            
         
               —
            
            
               der henviser til Den Europæiske Unions Domstols domme af 12. maj 1964, 10. juli 1986, 15. og 21. oktober 2008, 19. marts 2010, 6. september 2011 og 17. januar 2013 (1),
            
         
               —
            
            
               der henviser til sin beslutning af 24. april 2009 om parlamentarisk immunitet i Polen (2),
            
         
               —
            
            
               der henviser til artikel 23 og 28 i det kroatiske parlaments forretningsorden,
            
         
               —
            
            
               der henviser til artikel 61, stk. 1, i den kroatiske strafferetsplejelov,
            
         
               —
            
            
               der henviser til forretningsordenens artikel 5, stk. 2, artikel 6, stk. 1, og artikel 9,
            
         
               —
            
            
               der henviser til betænkning fra Retsudvalget (A8-0059/2015),
            
         
               A.
            
            
               der henviser til, at advokaten for en privat påtaleberettiget har anmodet om ophævelse af immuniteten for et medlem af Europa-Parlamentet, Ivan Jakovčić, i forbindelse med en retssag om en påstået ærekrænkelse,
            
         
               B.
            
            
               der henviser til, at Republikken Kroatiens faste repræsentant ved Den Europæiske Union ved skrivelse af 14. februar 2014 meddelte formanden for Europa-Parlamentet, at da der ikke foreligger særlige procedureregler i forbindelse med anmodning om ophævelse af immuniteten for kroatiske medlemmer af Europa-Parlamentet, bør de bestemmelser, der gælder for anmodninger om ophævelse af immuniteten for medlemmer af det nationale parlament finde anvendelse, og at en anmodning om godkendelse af varetægtsfængsling eller indledning af en straffesag mod et medlem i henhold til disse bestemmelser kan foretages af ethvert autoriseret statsligt organ, skadelidte som påtaleberettiget eller en privat påtaleberettiget;
            
         
               C.
            
            
               der henviser til, at Republikken Kroatiens faste repræsentant ved Den Europæiske Union ved skrivelse af 16. januar 2015 bekræftede, at retssagen, som anmodningen om ophævelse af Ivan Jakovčićs immunitet vedrører, i øjeblikket verserer for den kompetente domstol i Kroatien;
            
         
               D.
            
            
               der henviser til, at i henhold til artikel 8 i protokollen vedrørende Den Europæiske Unions privilegier og immuniteter kan Europa-Parlamentets medlemmer hverken eftersøges, tilbageholdes eller retsligt forfølges på grund af meningstilkendegivelser eller stemmeafgivelser under udøvelsen af deres hverv;
            
         
               E.
            
            
               der henviser til, at formålet med denne bestemmelse er at sikre, at medlemmer af Europa-Parlamentet principielt har ytringsfrihed, men at denne ret til ytringsfrihed ikke giver ret til bagvaskelse, injurier, tilskyndelse til had eller til at rejse tvivl om andres ære;
            
         
               F.
            
            
               der henviser til, at anmodningen om ophævelse af immuniteten vedrører en straffesag rejst mod Ivan Jakovčić i henhold til artikel 147, stk. 1 og 2, i den kroatiske straffelov i forbindelse med ærekrænkende udtalelser, som han beskyldes for at have fremkommet med i et interview med HRT, en kroatisk radio- og tvkanal, den 22. juli 2014;
            
         
               G.
            
            
               der henviser til, at i henhold til artikel 61, stk. 1, i den kroatiske strafferetsplejelov (Zakon o kaznenom postupku) skal den private anklage i sager, hvor der foretages privat retsforfølgning, rejses inden tre måneder fra den dag, hvor den autoriserede fysiske eller juridiske person fik kendskab til overtrædelsen og gerningsmanden.
            
         
               H.
            
            
               der henviser til, at anmodninger om ophævelse af immunitet i overensstemmelse med Parlamentets forretningsordens artikel 9, stk. 2, skal prøves straks, men under hensyn til deres forholdsmæssige kompleksitet;
            
         
               I.
            
            
               der henviser til, at Ivan Jakovčić var medlem af Europa-Parlamentet på det tidspunkt, hvor interviewet fandt sted; der henviser til, at den udtalelse, der angiveligt er fremkommet, vedrører et spørgsmål, der går tilbage til et tidpunkt, hvor han endnu ikke var medlem;
            
         
               J.
            
            
               der henviser til, at den pågældende udtalelse følgelig hverken har en direkte og klar tilknytning til Ivan Jakovčićs udøvelse af sit hverv som medlem af Europa-Parlamentet eller udgør en meningstilkendegivelse eller en stemmeafgivelse, der er fremsat under udøvelsen af det parlamentariske hverv som omhandlet i artikel 8 i protokol nr. 7;
            
         
               K.
            
            
               der henviser til, at Ivan Jakovčić derfor ikke kan antages at have handlet under udøvelsen af sit hverv som medlem af Europa-Parlamentet;
            
         
            
               1.
            
            
               finder, at anmodningen om ophævelse af Ivan Jakovčićs immunitet er blevet fremsat af en kompetent myndighed i medfør af forretningsordenens artikel 9, stk. 1, og at den derfor opfylder betingelserne for behandling; finder endvidere, at Parlamentet i lyset af forretningsordenens artikel 9, stk. 2, ikke kan pålægges at træffe afgørelse om en anmodning om immunitetsophævelse inden for en bestemt tidsfrist;
            
         
            
               2.
            
            
               vedtager at ophæve Ivan Jakovčićs immunitet;
            
         
            
               3.
            
            
               pålægger sin formand straks at sende denne afgørelse og det kompetente udvalgs betænkning til Republikken Kroatiens kompetente myndighed og til Ivan Jakovčić.
            
         
      (1)  Domstolens dom af 12. maj 1964, Wagner mod Fohrmann og Krier, 101/63, ECLI:EU:C:1964:28; Domstolens dom af 10. juli 1986, Wybot mod Faure m.fl., 149/85, ECLI:EU:C:1986:310; Rettens dom af 15. oktober 2008, Mote mod Parlamentet, T-345/05, ECLI:EU:T:2008:440; Domstolens dom af 21. oktober 2008, Marra mod De Gregorio og Clemente, C-200/07 og C-201/07, ECLI:EU:C:2008:579; Rettens dom af 19. marts 2010, Gollnisch mod Parlamentet, T-42/06, ECLI:EU:T:2010:102; Domstolens dom af 6. september 2011, Patriciello, C-163/10, ECLI:EU:C:2011:543; Rettens dom af 17. januar 2013, Gollnisch mod Parlamentet, T-346/11 og T-347/11, ECLI:EU:T:2013:23.
   
      (2)  EUT C 184 E af 8.7.2010, s. 72.